Peter Skaarup (DD), 2023-05-12:
Tak for ordet.
Jeg må sige, at når jeg følger den her udvikling, der er med drugging og de tal, som fru Karina Lorentzen Dehnhardt også var inde på tidligere, så synes jeg, det er meget foruroligende.
Og jeg synes kun, man kan blive endnu mere bekymret for fremtiden, for det er tilsyneladende en stigende tendens, ikke bare i Danmark, men også i andre lande, hvor flere og flere, særlig unge kvinder, udsættes for drugging i nattelivet.
Det er desværre et stigende problem i nattelivet, som vi skal tage alvorligt, og vi skal gøre alt, hvad vi kan, for at sikre, at der sættes en stopper for den her farlige tendens, for den er meget, meget svær at forsvare sig imod.
Det er svært at holde øje med ens drink, som fru Fie Hækkerup måske forsøger på, og det kan godt nok være svært, hvis man f.eks. skal føre en samtale eller ud at danse, eller hvad man nu skal sådan et sted.
Med forslaget fra Socialistisk Folkeparti sikrer man sig så, at der indføres en selvstændig bestemmelse om drugging i straffeloven, hvormed vi sender et klart signal om, at i Danmark vil vi simpelt hen ikke acceptere, at der er et fænomen, der hedder drugging.
Så er der selvfølgelig nogle, der kan sige, ligesom Moderaternes ordfører var lidt inde på, om det ikke gør noget dobbeltkriminelt.
Det kan da godt være, man også har straffelovsbestemmelser, man kan ramme det fænomen med i dag.
Det er der da ingen tvivl om, at man har.
Men bruger man dem?
Og får vi mulighed for, hvis man kriminaliserer det her, at sende et signal ud igennem systemerne om, at man skal tage det her meget alvorligt?
Ja, det tror jeg vi får mulighed for.
Har vi tidligere haft nøjagtig samme diskussion om en anden ny form for kriminalitet, f.eks. identitetstyveri, altså nogle, der stjæler andres identiteter?
Ja, det har vi.
Ja, det blev det, selv om nogle ville sige, at det var kriminelt i forvejen.
Har vi haft diskussionen omkring stalking?
Ja, det har vi.
Vi har også gjort det eksplicit kriminelt at stalke andre mennesker, selv om det måske også var strafbart.
Så jeg synes egentlig overhovedet ikke, at de argumenter, som nogle fører frem her, også fra regeringspartierne, om, at vi skal passe på ikke at gøre noget dobbeltkriminelt, holder.
For så skulle vi jo heller ikke have gjort det eksplicit kriminelt at stalke mennesker.
Så skulle vi heller ikke have gjort det kriminelt at begå identitetstyveri, og vi skulle måske heller ikke lade det være kriminelt med grooming, fordi det jo også er strafbart i forvejen.
Så når vi samlet set kigger på det her forslag i Danmarksdemokraterne, synes vi, at man er nødt til at kigge på det ud fra den udvikling, vi har i samfundet.
Altså, vi er nødt til at have begge ben på jorden og se, hvordan det lige nu er for f.eks. unge kvinder ude i nattelivet.
Og der er det lige nu sådan, at der er en stigende tendens, og at nogen er nødt til at gøre noget.
Er det diskoteket eller restauranten?
Ja, det er det jo også, men er det også lovgivningsmagten?
Ja, det er bestemt også lovgivningsmagten, der skal gøre noget.
Så der er altså flere fordele ved, at vi får sat ind på den her måde, og forslaget vil så sørge for, at personer, der dømmes efter bestemmelsen, kan få tildelt et generelt forbud mod at færdes og opholde sig i nattelivet, på samme måde som personer, der dømmes for vold i nattelivet, nemlig ved at man får tildelt et opholdsforbud i nattelivet.
Og det er på tide, at sådan noget også kommer på banen, for det er noget, der virker.
Det kræver nogle politiressourcer, og dem skal vi jo så også være parat til at sætte af.
Jeg behøver næsten ikke at sige det, men drugging kan føre til voldsomme konsekvenser for dem, det går ud over, for man kan jo ikke forsvare sig selv, hvis man er fuldstændig bedøvet.
Og det kan være voldtægt, det kan være i forbindelse med hukommelsestab, helt eller delvis, og derfor kan man heller ikke fortælle, hvad man har været udsat for.
Og i og med at det forsvinder ud af kroppen relativt hurtigt, som Moderaternes ordfører var lidt inde på, så er det på alle mulige måder uforsvarligt, at man ikke sætter ind over for det her i højere grad.
Så altså samlet set ønsker vi i Danmarksdemokraterne at støtte det her forslag.
Derfor støtter vi selvfølgelig det her forslag, der er med til at sende et klart signal om, at vi ikke accepterer drugging.